PMIndiaData/PMIndiaSum huggingface dataset:
பிரதமர் அக்டோபர் 9-11 தேதிகளில் குஜராத்திற்கு பயணம்

பிரதமர் திரு நரேந்திர மோடி அக்டோபர் 9 ஆம் தேதி முதல் 11 ஆம் தேதி வரை குஜராத்தில் பயணம் மேற்கொள்கிறார். அதைத் தொடர்ந்து அவர் அக்டோபர் 11 ஆம் தேதி மத்தியப் பிரதேசம் செல்கிறார். பிரதமர் அக்டோபர் 9 ஆம் தேதி, மாலை சுமார் 5:30 மணியளவில், மெஹ்சானாவில் உள்ள மோதேராவில் பல திட்டங்களுக்கான அடிக்கல்லை நாட்டி தொடங்கி வைக்கிறார். பின்னர் பிரதமர் மாலை 6:45 மணிக்கு மோதேஸ்வரி மாதா கோயிலில் தரிசனம் மற்றும் பூஜை செய்கிறார். அதைத் தொடர்ந்து இரவு 7:30 மணிக்கு சூர்யா மந்திருக்கு செல்கிறார். பிரதமர் அக்டோபர் 10 ஆம் தேதி, காலை 11 மணியளவில், பருச்சில் உள்ள அமோத்தில் பல்வேறு திட்டங்களைத் தொடங்கி வைத்து நாட்டிற்கு அர்ப்பணிக்கிறார். பிற்பகல் 3:15 மணியளவில், அகமதாபாத்தில் பிரதமர் மோடி ஷைக்ஷனிக் சங்குலைத் திறந்து வைக்கிறார். அதன்பின், மாலை 5:30 மணிக்கு, ஜாம்நகரில் பல்வேறு திட்டப்பணிகளுக்கு பிரதமர் அடிக்கல் நாட்டுகிறார். அக்டோபர் 11 ஆம் தேதி, பிற்பகல் 2:15 மணிக்கு, அகமதாபாத்தின் அசர்வாவில் உள்ள பொது மருத்துவமனையில் பல்வேறு திட்டப்பணிகளுக்கு பிரதமர் அடிக்கல் நாட்டி, நாட்டிற்கு அர்ப்பணிக்கிறார். அதன் பிறகு மாலை சுமார் 5 மணிக்கு அவர் உஜ்ஜைனியில் உள்ள ஸ்ரீ மகாகாலேஷ்வர் கோயிலுக்குச் சென்று தரிசனம் மற்றும் பூஜை செய்கிறார். இதைத் தொடர்ந்து மாலை 6:30 மணிக்கு ஸ்ரீ மஹாகல் லோக் (பிரதான சாலை) திட்டத்தை தொடங்கி வைக்கிறார். அதைத் தொடர்ந்து இரவு 7:15 மணிக்கு உஜ்ஜயினியில் நடைபெறும் பொதுக்கூட்டத்தில் கலந்து கொள்கிறார். மெஹ்சானாவின் மோதேராவில் நடைபெறும் பொதுக்கூட்டத்தில் கலந்து கொள்ளும் பிரதமர், ரூ 3,900 கோடி மதிப்பிலான திட்டங்களுக்கு அடிக்கல் நாட்டி, தேசத்திற்கு அர்ப்பணிக்கிறார். இந்தியாவின் முதல் 24×7 சூரிய சக்தியில் இயங்கும் கிராமமாக மோதேரா கிராமத்தை பிரதமர் அறிவிக்கிறார். இந்தியாவின் புதுப்பிக்கத்தக்க ஆற்றல் திறன் ஏழை, எளிய மக்களுக்கு எவ்விதம் பயன்பட்டு, அவர்களை மேன்மை அடையச் செய்யும் என்பதை இந்தத் திட்டம் நிரூபிக்கும். ஜாம்நகரில் ரூ 1,460 கோடி ரூபாய் மதிப்பிலான திட்டங்களுக்கு பிரதமர் அடிக்கல் நாட்டி, நாட்டுக்கு அர்ப்பணிக்கிறார். இந்த திட்டங்கள் நீர்ப்பாசனம், மின்சாரம், நீர் வழங்கல் மற்றும் நகர்ப்புற உள்கட்டமைப்பு தொடர்பானவையாகும். உஜ்ஜயினியில் பிரதமர் ஸ்ரீ மஹாகல் லோக்கை நாட்டுக்கு அர்ப்பணிக்கிறார். இந்த பிரதான சாலை திட்டத்தின் மூலம் உலகத்தரம் வாய்ந்த நவீன வசதிகளை வழங்குவதன் மூலம் கோயிலுக்கு வருகை தரும் யாத்ரீகர்களின் அனுபவத்தை வளப்படுத்த உதவும். இத்திட்டம் நெரிசலைக் குறைப்பதை நோக்கமாகக் கொண்டுள்ளது.
அம்ரேலியில் நடைபெற்ற கூட்டுறவு மாநாட்டில் பிரதமர் உரை

அம்ரேலியில் ஏ.பி.எம்.சி.-யின் புதிதாக கட்டப்பட்டுள்ள விற்பனைச்சந்தை வளாகத்தை பிரதமர் தொடங்கி வைத்தார். மேலும் அவர், அமர் பால் பண்ணையின் புதிய தொழிற்சாலையை திறந்து வைத்து, தேன் சேகரிப்பு மையத்திற்கான அடிக்கல்லை நாட்டினார். அம்ரேலியில் நடைபெற்ற கூட்டுறவு மாநாட்டில் பிரதமர், கூட்டுறவுத் துறையில் இளைஞர்கள் முன்வந்து தலைமை பொறுப்பை ஏற்பது கண்டு மகிழ்ச்சியடைவதாக தெரிவித்தார். தாம் குஜராத்தின் முதல்வராக இருந்த காலத்தில், சவுராஷ்டிராவில் எவ்வாறு பால் நிறுவனங்கள் வளர்ந்தன என்பதை அவர் நினைவுக் கூர்ந்தார். இ-நாம் திட்டம் விவசாயிகளுக்கு பயனளிப்பதுடன், அவர்களுக்கு சிறந்த விற்பனைச் சந்தையை அணுக வழிவகுத்துள்ளது என்றார். சவுராஷ்டிரா மக்களின் வாழ்க்கையை மாற்றும் திறன் நீலப் புரட்சி மற்றும் இனிப்பு (தேன்) புரட்சிக்கு உள்ளதாக அவர் கூறினார். விவசாயிகளின் தேவைகள் மற்றும் பிரச்சினைகள் மீது மத்திய அரசு மிகுந்த கவனம் செலுத்தி வருவதாக பிரதமர் தெரிவித்தார்.
இந்திய தொலைத்தொடர்பு ஒழுங்குமுறை ஆணைய வெள்ளிவிழா கூட்டத்தில் பிரதமர் மோடி ஆற்றிய ஆங்கில உரையின் தமிழாக்கம்

அனைவருக்கும் வணக்கம்.. எனது அமைச்சரவையை சேர்ந்த அஸ்வினி வைஷ்ணவ் அவர்களே, தேவுசின் சவுகான் அவர்களே, டாக்டர்.எல்.முருகன் அவர்களே, தொலைத்தொடர்பு மற்றும் ஒலிபரப்புத்துறையுடன் தொடர்புடைய அனைத்து தலைவர்களே, சகோதர, சகோதரிகளே.. இந்திய தொலைத்தொடர்பு துறையின் வெள்ளி விழாவை கொண்டாடும் அனைவருக்கும் எனது வாழ்த்துகள். இந்திய தொலைத்தொடர்பு ஒழுங்குமுறை ஆணையம் 25 ஆண்டுகளை நிறைவு செய்திருப்பதும், அடுத்த 25 ஆண்டுகளுக்கான முன்னேற்ற பாதையை நோக்கி செல்வதும், புதிய இலக்குகளை நோக்கி பயணிப்பதும் ஒரு அற்புதமான நிகழ்வு. சிறிது நேரத்துக்கு முன்பு, 5ஜி அலைக்கற்றை தொழில்நுட்பத்தின் சோதனையை தொடங்கி வைக்கும் வாய்ப்பு எனக்கு கிடைத்தது. இது தொலைத்தொடர்பு துறையின் முக்கியமான மற்றும் நவீன தொழில்நுட்பத்தின் தன்னிறைவின் முக்கிய படியாகும். 5ஜி தொழில்நுட்பத்தை உருவாக்க இளம்தலைமுறையினர், ஆராய்ச்சியாளர்கள் மற்றும் நிறுவனங்கள் முன்வர வேண்டும் என அழைப்பு விடுக்கிறேன். 5ஜி தொழில்நுட்பம் ஆட்சி, வாழ்க்கையை எளிதாக்குதல், எளிய முறையிலான வணிகம் போன்றவற்றில் சாதகமான மாற்றங்களைக் கொண்டு வரப்போகிறது. மேலும், விவசாயம், கல்வி, உள்கட்டமைப்பு உட்பட அனைத்து துறைகளிலும் வளர்ச்சியையும், வசதியையும் உருவாக்குவதுடன், புதிய வேலைவாய்ப்புகளையும் உருவாக்கும். இந்திய பொருளாதாரத்துக்கு 5ஜி தொழில்நுட்பம் 450 பில்லியன் டாலர்களை ஈட்டி தரும் என கணக்கிடப்பட்டுள்ளது. இது இணையத்தின் வேகத்தை அதிகரிப்பது மட்டுமன்றி, நாட்டின் முன்னேற்ற வேகத்தையும், வேலைவாய்ப்பையும் அதிகரிக்கும். எனவே, 5ஜி தொழில்நுட்பத்தை செயல்பாட்டுக்குக் கொண்டுவர அரசுடன் தொழில்துறையும் ஒருங்கிணைந்து செயல்பட வேண்டும்.
ஸ்ரீஅரவிந்தரின் பிறந்தநாளில்  அவரை பிரதமர் நினைவுகூர்ந்தார்

ஸ்ரீஅரவிந்தரின் பிறந்தநாளான இன்று பிரதமர் திரு நரேந்திர மோடி அவருக்கு புகழாரம் சூட்டியுள்ளார். சிறந்த அறிவாளியான ஸ்ரீஅரவிந்தர், நமது நாட்டைப் பற்றி தெளிவான பார்வை கொண்டிருந்தார். கல்வி, அறிவுசார் திறன், துணிச்சல் ஆகியவற்றை கொண்ட அவர், நம்மை தொடர்ந்து ஊக்குவிக்கிறார் என்று பிரதமர் கூறியுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “இன்று ஸ்ரீஅரவிந்தரின் ஜெயந்தி. புத்திகூர்மையுடன் அவர் நமது நாட்டைப்பற்றி தெளிவான பார்வையை கொண்டிருந்தார். அவருடைய கல்வி, அறிவுசார் திறன், துணிச்சல் ஆகியவற்றுடன் நம்மை தொடர்ந்து ஊக்குவிக்கிறார். புதுச்சேரி மற்றும் தமிழகத்தில் அவருடன் தொடர்புள்ள இடங்களுக்கு நான் மேற்கொண்ட பயணம் குறித்த புகைப்படங்களை பகிர்ந்துள்ளேன்.” “மனதின் குரல் நிகழ்ச்சி ஒன்றில், தன்னிறைவு மற்றும் கற்றல் தொடர்பான ஸ்ரீஅரவிந்தரின் சிந்தனைகள் பற்றி நான் எடுத்துரைத்துள்ளேன்.”
ஆயத்த ஆடைகள் துறையில் வேலைவாய்ப்பு உருவாக்கம் மற்றும் ஏற்றுமதிகளை அதிகரிப்பதற்கான சீர்திருத்தங்களுக்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை ஆயத்த ஆடைகள் துறையில் வேலைவாய்ப்பு உருவாக்கம் மற்றும் ஏற்றுமதிகளை அதிகரிப்பதற்கான சீர்திருத்தங்களுக்கு ஒப்புதல் அளித்த்து. 1. ஆயத்த ஆடைகள் தொகுப்புத் திட்டங்களுக்கான ரூ. 6,006 கோடி அனுமதிக்கப்பட்ட பட்ஜெட்டுக்கு உட்பட்டு காலக்கெடுவுடன் கூடிய கீழ்க்கண்ட நடவடிக்கைகளுக்கு ஒப்புதல் அளிக்கப்பட்டுள்ளது. 2. ஆயத்த ஆடைகள் துறைக்கு பிரதம மந்திரியின் வேலைவாய்ப்பு பெருக்க திட்டத்தை விரிவுபடுத்துதல். இதன் மூலம் வேலை வழங்குவோர் பங்கினை பிரதம மந்திரி வேலைவாய்ப்பு மேம்பாட்டுத் திட்டத்தில் வழங்கப்படும் 8.33 சதவீதத்திற்கும் கூடுதலாக 3.67 சதவீதத்தை இந்த துறைக்கு வழங்குதல். புதிதாகச் சேர்ந்த ஊழியர்கள், ஊழியர்கள் வருங்கால வைப்புநிதி அமைப்பில் சேர்ந்த முதல் மூன்று ஆண்டுகளில் சிறப்பு ஊக்குவிப்பாக இந்த பங்கு ஆயத்த ஆடைகள் துறைக்கு வழங்கப்படுகிறது. 3. ஆயத்த ஆடைகளுக்கான மாநில வரிகளில் தள்ளுபடி வழங்கும் திட்டத்தை தனிநபர் அலங்காரப் பொருட்கள் துறைக்கும் விரிவுபடுத்துதல். இதன் மூலம் இத்துறையின் ஏற்றுமதிகள் மீதான வரியைத் திரும்ப பெறுவது அதிகரிக்கப்படும். 4. தொழிலாளர் நலச் சட்டங்களை எளிமைப்படுத்துதல்: (i) ஆயத்த ஆடைகள் உற்பத்தி துறையில் ஒவ்வொரு கால ஆண்டுக்கும் ஊதியத்துடன் கூடிய கூடுதல் பணி நேரத்தை நூறு மணி நேரமாக உயர்த்துதல் (ii) மாதம் ரூ 15,000 – த்திற்கும் குறைவாக ஊதியம் பெறும் ஊழியர்கள், ஊழியர்கள் வருங்கால வைப்புநிதியில் சேருவதை அவர்களது விருப்பத்தின்படி அமைத்தல். இந்த திட்டங்கள் ஜவுளித்துறையில் வேலைவாய்ப்புக்களை அதிகரிக்கும் என்று எதிர்பார்க்கப்படுகிறது. 11 லட்சம் வரை புதிய வேலை வாய்ப்புகள் உருவாகும். ஏற்றுமதிகள் அதிகரிக்கும். ஜவுளி மற்றம் ஆயத்த ஆடைத்துறையில் ஊழியர்களுக்கு பயன்கள் அதிகரிக்கும்.
தமிழக முதல்வர் பிரதமருடன் சந்திப்பு

தமிழக முதல் அமைச்சர் திரு. ஓ .பன்னீர்செல்வம் பிரதமர் திரு. நரேந்திர மோடியை இன்று சந்தித்தார். உச்ச நீதி மன்றம் ஜல்லிக்கட்டு மீது பிறப்பித்துள்ள தடையை தொடர்ந்து ஏற்பட்டு வரும் போராட்டம் குறித்து ஆலோசனை நடைபெற்றது. ஜல்லிக்கட்டின் கலாச்சார முக்கியத்துவத்தை பாராட்டிய பிரதமர், இந்த விஷயம் நீதிமன்றத்தின் விசாரணையில் உள்ளது என்பதை விளக்கினார். மாநில அரசு எடுக்கும் நடவடிக்கைகளுக்கு மத்திய அரசு ஆதரவளிக்கும் என்று பிரதமர் உறுதியளித்தார். தமிழகத்தில் நிலவும் வறட்சி நிலவரம் குறித்தும் அனைத்து விதமான உதவியும் வழங்கப்படும் என்று முதல் அமைச்சருக்கு உறுதி அளித்த பிரதமர், மாநிலத்திற்கான மத்தியக் குழு நியமிக்கப்படும் என்று கூறினார்.
அந்தமான்-நிக்கோபார் தீவுகளுக்கு பிரதமர் பயணம்

பிரதமர் திரு. நரேந்திர மோடி, இம்மாதம் 29, 30 ஆகிய நாட்களில் அந்தமான்-நிக்கோபார் தீவுகளுக்கு செல்லவிருக்கிறார். பிரதமர் 29 ஆம் தேதியன்று மாலை போர்ட்பிளேர் சென்றடைவார். 30 ஆம் தேதியன்று கார் நிக்கோபாரில் உள்ள சுனாமி நினைவகத்துக்கு பிரதமர் செல்லவிருக்கிறார். நினைவகத்தில் மலரஞ்சலி செலுத்தும் பிரதமர், இழந்த ஆன்மாக்களின் சுவர் அருகே மெழுகுவர்த்தி ஏற்றுவார். ஆராங்கில் உள்ள இந்திய தொழில் நிறுவனத்தை தொடங்கிவைத்து சில உள்கட்டமைப்பு திட்டங்களுக்கு அடிக்கல் நாட்டுவார். பொதுக் கூட்டம் ஒன்றிலும் அவர் உரையாற்றுவார். பிறகு போர்ட்பிளேரில் உள்ள தியாகிகள் தூணுக்கு மலரஞ்சலி செலுத்துவார். இந்நகரில் உள்ள சிற்றரை சிறைக்கும் பிரதமர் செல்லவிருக்கிறார். போர்ட்பிளேரில் உள்ள சவுத்பாயிண்டில் பிரதமர் உயர் கம்பத்தில் கொடியேற்றவிருக்கிறார். போர்ட்பிளேரின் மெரீனா பூங்காவில் உள்ள நேதாஜியின் சிலைக்கு அவர் மலரஞ்சலி செலுத்துவார். இந்திய மண்ணில் மூவர்ணக் கொடியை நேதாஜி சுபாஷ் சந்திர போஸ் ஏற்றியதன் 75-வது ஆண்டு நிறைவைக் குறிக்கும் வகையில், நேதாஜி விளையாட்டு அரங்கில் பிரதமர் நினைவு தபால்தலை, நாணயம் மற்றும் முதல்நாள் உறையை வெளியிடுவார். அந்தமான்-நிக்கோபார் தீவுகளுக்கான புதுமை மற்றும் ஆரம்ப நிலை நிறுவனங்களுக்கான கொள்கையையும் பிரதமர் வெளியிடுவார். சூரியசக்தி கிராமம் மற்றும் ஏழு மெகாவாட் திறன்கொண்ட சூரியசக்தி மின்நிலையத்தையும் பிரதமர் தொடங்கிவைப்பார். பல வளர்ச்சித் திட்டங்களுக்கு அடிக்கல் நாட்டும் பிரதமர், மக்களிடையே உரையாற்றுவார்.
காமன்வெல்த் விளையாட்டுப் போட்டி 2022-ல் பேட்மின்டனில் தங்கப்பதக்கம் வென்ற லக்ஷயா சென்னுக்கு பிரதமர் வாழ்த்து தெரிவித்துள்ளார்

பர்மிங்காமில் நடைபெறும் காமன்வெல்த் விளையாட்டுப் போட்டி 2022-ல் பேட்மின்டனில் தங்கப்பதக்கம் வென்ற லக்ஷயா சென்னுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் ட்விட்டரில் கூறியிருப்பதாவது; “சாதனையால் முன்னேற்றம் அடைந்தவர் @ lakshya_sen லக்ஷயா சென். பேட்மின்டனில் தங்கப்பதக்கம் வென்றதற்காக வாழ்த்துக்கள். காமன்வெல்த் விளையாட்டுப் போட்டியில் சிறந்த முறையில் விளையாடிய அவர், இறுதிப்போட்டியில் நிகரற்ற உறுதியை வெளிப்படுத்தினார். இவர், இந்தியாவின் பெருமை. இவரின் எதிர்கால முயற்சிகளுக்கு நல்வாழ்த்துக்கள்.”
“இந்தியாவில் செமி கண்டக்டர்கள் மற்றும் டிஸ்ப்ளே உற்பத்தி சூழலை மேம்படுத்துவதற்கான திட்டத்தின்” மாற்றங்களுக்கு மத்திய அமைச்சரவை ஒப்புதல்

பிரதமர் நரேந்திர மோடி தலைமையிலான மத்திய அமைச்சரவை, இந்தியாவில் செமி கண்டர்கள் மற்றும் டிஸ்ப்ளே உற்பத்தி சூழலை மேம்படுத்துவதற்கான பின்வரும் திட்டங்களுக்கு ஒப்புதல் வழங்கியுள்ளது. i. இந்தியாவில் செமி கண்டக்டர் உற்பத்தி மையங்களை அமைப்பதற்கான திட்டத்தின்கீழ், அனைத்து தொழில்நுட்ப முனையங்களுக்கும், திட்ட செலவில் சமவீத அளவில் 50% நிதியுதவி ii. டிஸ்ப்ளே உற்பத்தி மையங்களை அமைப்பதற்கான திட்டத்தின்கீழ், திட்ட செலவில் சமவீத அளவில் 50% நிதியுதவி iii. இந்தியாவில் கூட்டு செமி கண்டக்டர்கள்/ சிலிக்கான ஃபோட்டானிக்ஸ்/ சென்சார் உற்பத்தி மையங்கள் மற்றும் செமி கண்டக்டர் ஏடிஎம்பி/ ஓஎஸ்ஏடி வசதிகள் கூடுதலாக அமைக்கும் திட்டத்தின்கீழ், மூலதன செலவில், சமவீத அடிப்படையில் 50% நிதியுதவி iv. மாற்றியமைக்கப்பட்ட திட்டத்தின்கீழ், செமி கண்டக்டர்களை அமைப்பதற்கான அனைத்து தொழில்நுட்ப முனைகளுக்கும், திட்ட செலவில், 50% ஒரேமாதிரியான நிதியுதவி அளிக்கப்படும் மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1861129
திரு. ஜக்மோகன் டால்மியா மறைவிற்கு பிரதமர் இரங்கல்

இந்திய கிரிக்கெட் கட்டுப்பாட்டு வாரியத்தின் முன்னாள் தலைவர் திரு. ஜக்மோகன் டால்மியாவின் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “இந்த துயரமான தருணத்தில் திரு. ஜக்மோகன் டால்மியாவின் குடும்பத்தினருக்கு எனது அனுதாபங்கள். திரு. ஜக்மோகனது ஆன்மா சாந்தி அடையட்டும்” என்று பிரதமர் கூறியுள்ளார்.
தேசிய ஆசிரியர் விருது வென்றவர்களுடன் செப்டம்பர் 5-ஆம் தேதி பிரதமர் கலந்துரையாடுகிறார்

ஆசிரியர் தினத்தை முன்னிட்டு தேசிய ஆசிரியர் விருது வென்றவர்களுடன் செப்டம்பர் 5-ஆம் தேதி 7, லோக் கல்யாண் மார்கில் மாலை 4:30 மணிக்கு பிரதமர் திரு நரேந்திர மோடி கலந்துரையாடவிருக்கிறார். தங்களது அர்ப்பணிப்பு மற்றும் கடின உழைப்பால் பள்ளிக் கல்வியின் தரத்தை மேம்படுத்தியது மட்டுமல்லாமல் தங்கள் மாணவர்களின் வாழ்வையும் வளமாக்கிய நாட்டின் தலைசிறந்த ஆசிரியர்களின் தனித்துவம் வாய்ந்த பங்களிப்பை கொண்டாடுவது, கௌரவிப்பது ஆகியவை தேசிய ஆசிரியர் விருதின் நோக்கமாகும். தொடக்கநிலை மற்றும் உயர்நிலைப் பள்ளிகளில் பணிபுரியும் சிறந்த ஆசிரியர்களுக்கான மக்களின் அங்கீகாரத்தை தேசிய ஆசிரியர் விருது அளிக்கிறது. இந்த விருதுக்காக இந்த ஆண்டு இணையதளம் வாயிலாக விறுவிறுப்பாகவும் வெளிப்படைத் தன்மை வாயிலாகவும் நடைபெற்ற மூன்று கட்ட நடைமுறைகளில் நாடு முழுவதிலுமிருந்து 45 ஆசிரியர்கள் தேர்வு செய்யப்பட்டுள்ளனர்.
தியோகர் விமான நிலைய துவக்க விழாவில் பிரதமரின் உரை

ஜார்க்கண்ட் மாநில ஆளுநர் திரு ரமேஷ் பெய்ஸ் அவர்களே, முதலமைச்சர் திரு ஹேமந்த் சோரன் அவர்களே, மத்திய அமைச்சர் திரு ஜோதிராதித்ய சிந்தியா அவர்களே, ஜார்க்கண்ட் மாநில அமைச்சர்களே, நாடாளுமன்ற உறுப்பினர் திரு நிஷிகந்த் அவர்களே, நாடாளுமன்ற, சட்டமன்ற உறுப்பினர்களே, தாய்மார்களே, அன்பர்களே, பாபா வைத்தியநாதின் ஆசியுடன், இன்று சுமார் ரூ. 16,000 கோடி மதிப்பிலான திட்டங்கள் துவக்கி வைக்கப்பட்டு, அடிக்கல் நாட்டப்பட்டுள்ளன. இதன் மூலம் ஜார்க்கண்ட் மாநிலத்தின் நவீன இணைப்பு, எரிசக்தி, சுகாதாரம், நம்பிக்கை மற்றும் சுற்றுலா வளர்ச்சி அடையும். நண்பர்களே, இந்தத் திட்டங்களால் ஜார்க்கண்ட் மாநிலத்தின் லட்சக்கணக்கான மக்களின் வாழ்வு எளிதாக்கப்படுவதுடன் வர்த்தகம், வணிகம், சுற்றுலா, தொழில் மற்றும் சுய தொழிலில் ஏராளமான புதிய வாய்ப்புகள் உருவாக்கப்படும். இந்தத் திட்டங்கள் ஜார்க்கண்டில் துவக்கப்பட்டாலும், பிகார் மற்றும் மேற்கு வங்கத்தின் பல்வேறு பகுதிகளும் இதனால் நேரடியாகப் பயனடையும். நண்பர்களே, மாநில வளர்ச்சியின் மூலம் நாட்டின் மேம்பாடு என்ற அணுகுமுறையுடன் கடந்த எட்டு ஆண்டுகளாக நாடு பணியாற்றி வருகிறது. ஜோதிராதித்யா அவர்கள் குறிப்பிட்டவாறு சாமானிய மக்களும் விமானத்தில் மகிழ்ச்சியுடன் பயணிப்பதற்காக உடான் திட்டத்தை நமது அரசு அறிமுகப்படுத்தியது. இந்தத் திட்டத்தின் கீழ் கடந்த ஐந்து- ஆறு ஆண்டுகளில் விமான நிலையங்கள், ஹெலிபோர்ட் அல்லது நீர் விமான நிலையங்கள் வாயிலாக 70 இடங்கள் புதிதாக இணைக்கப்பட்டுள்ளன. தியோகரைத் தொடர்ந்து பொக்காரோ மற்றும் தும்காவில் விமான நிலையங்களைக் கட்டமைக்கும் பணிகளும் நடைபெற்று வருகின்றன. நண்பர்களே, நம்பிக்கை மற்றும் ஆன்மீகம் சம்பந்தமான முக்கிய தலங்களில் வசதிகளை மேம்படுத்துவதிலும் மத்திய அரசு கவனம் செலுத்தி வருகிறது. பாபா வைத்தியநாத் தாமிலும் பிரசாத் திட்டத்தின் கீழ் நவீன வசதிகள் ஏற்படுத்தப்படுகின்றன. முழுமையான அணுகுமுறையுடன் இந்த பணிகள் நிறைவடைந்த பிறகு, சுற்றுலா என்ற வடிவத்தில் சமூகத்தின் ஒவ்வொரு பிரிவும், ஒவ்வொரு துறையும் வருவாய்க்கான புதிய வாய்ப்புகளைப் பெரும். பழங்குடி பகுதிகளில் இது போன்ற நவீன வசதிகளால் இப்பகுதியின் நிலை மாறவிருக்கிறது. நண்பர்களே, எரிவாயு அடிப்படையிலான பொருளாதாரத்தை நோக்கிய நாட்டின் முயற்சியால் கடந்த எட்டு ஆண்டுகளில் ஜார்க்கண்ட் மாநிலமும் பெருமளவு பயனடைந்துள்ளது. உள்கட்டமைப்பில் முதலீடு செய்வதன் மூலம் வளர்ச்சி, தொழில் மற்றும் சுய தொழில்களுக்கான புதிய வாய்ப்புகள் கண்டறியப்பட்டு வருகின்றன. இது போன்ற வளர்ச்சியின் வேகத்தை நாம் அனைவரும் இணைந்து விரைவுபடுத்த வேண்டும். ஜார்க்கண்ட் மாநிலத்திற்கு மீண்டும் வாழ்த்துகளைத் தெரிவித்துக் கொள்கிறேன். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும்.பிரதமர் தமது உரையை இந்தியில் வழங்கியிருந்தார்.
சுகாதாரத் துறையில் ஒத்துழைப்புக்காக இந்தியா – ஜெர்மனி இடையேயான கூட்டு உடன்படிக்கைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், சுகாதாரத் துறையில் ஒத்துழைப்புக்காக இந்தியா – ஜெர்மனி இடையேயான விருப்ப கூட்டு உடன்படிக்கையை (Joint Declaration of Intent) கையெழுத்திட, செயல்பாட்டுக்கு பிந்தைய ஒப்புதல் வழங்கப்பட்டது. இந்த கூட்டு உடன்படிக்கை ஜூன் 1, 2017-ல் கையெழுத்தானது. இந்த விருப்ப கூட்டு உடன்படிக்கையில், கீழ்க்காணும் பகுதிகளில் ஒத்துழைப்புக்கு வழிவகை செய்யப்பட்டுள்ளது:- அ. முதுநிலைக் கல்வி ஆ. மருத்துவப் பணியாளர்களுக்கு பயிற்சி இ. மருந்துகள் மற்றும் மருந்துப் பொருட்கள் பொருளாதாரம் ஈ. சுகாதாரத்துறை மதிப்பீடு இந்த விருப்ப கூட்டு உடன்படிக்கையின் அமலாக்கத்தை மேற்பார்வையிடவும், ஒத்துழைப்புக்கான விவரங்களை மேலும் விவரிக்கவும் பணிக்குழு அமைக்கப்படும்.
ஈரான் அதிபராக ஹாசன் ரோஹானி மீண்டும் தேர்வு செய்யப்பட்டதற்கு பிரதமர் வாழ்த்து

ஈரான் அதிபராக ஹாசன் ரோஹானி மீண்டும் தேர்வு செய்யப்பட்டதற்கு பிரதமர் திரு. நரேந்திர மோடி வாழ்த்து தெரிவித்துள்ளார். “என் நண்பரும் அதிபருமான ஹாசன் ரோஹானி அவர்களே, நீங்கள் மீண்டும் அதிபராக தேர்வு செய்யப்பட்டதற்கு இதயபூர்வமான வாழ்த்துகள். ஈரானுடனான விசேஷ உறவினை பலப்படுத்துவதில் இந்தியா உறுதியாக உள்ளது.” என்று பிரதமர் குறிப்பிட்டுள்ளார்.
தேசிய நிதி நடவடிக்கைகள் ஆணையத்தை அமைக்க அமைச்சரவை ஒப்புதல்

தேசிய நிதி நடவடிக்கைகள் ஆணையத்தை (NFRA) அமைக்கவும் இதற்கு ஒரு தலைவர் பதவி, 3 முழுநேர உறுப்பினர் பதவிகள் ஒரு செயலாளர் பதவி ஆகியவற்றை உருவாக்குவதற்குமான முன்மொழிவுக்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. கணக்குத் தணிக்கை தொழிலை முறைப்படுத்தும் சுதந்திரமான அமைப்பை நோக்கமாகக் கொண்டு இந்த முடிவு எடுக்கப்பட்டது. 2013-ம் ஆண்டின் நிறுவனங்கள் சட்டத்தின் மூலம் முக்கியமான மாற்றங்களை கொண்டு வருவதில் ஒன்றாக இது இருக்கும். நிதித்துறையின் நிலைக்குழு அளித்த 21-வது அறிக்கையில் இடம் பெற்றுள்ள குறிப்பிட்ட பரிந்துரை அடிப்படையில் இந்த அம்சம் சட்டத்தில் சேர்க்கப்பட்டுள்ளது. தாக்கம்: இந்த முடிவு வெளிநாட்டு / உள்நாட்டு முதலீடுகளை அதிகரிப்பது, பொருளாதார வளர்ச்சியை விரிவுபடுத்துவது, சர்வதேச நடைமுறைகளை எதிர்கொண்டு வணிகத்தின் உலகமயமாக்கலுக்கு உதவுவது, கணக்குத் தணிக்கை தொழிலை மேம்படுத்த மேலும் உதவி செய்வது என்ற பயன்களை ஏற்படுத்தும் என்று எதிர்பார்க்கப்படுகிறது. அதிகார வரம்பு: இந்தச் சட்டத்தின் 132-வது பிரிவின் கீழ் பட்டயக் கணக்காளர்களையும் அவர்களின் நிறுவனங்களையும் ஆய்வு செய்யும் என்எப்ஆர்ஏ-யின் அதிகார வரம்பு பட்டியலிடப்பட்ட நிறுவனங்கள் மற்றும் பெருமளவிலான பட்டியலிடப்படாத பொது நிறுவனங்களுக்கும் விரிவுபடுத்தப்படும். நிறுவனங்களின் சொத்து மதிப்பு குறித்து விதிகளில் குறிப்பிடப்படும் பொதுமக்கள் நலன் சார்ந்த இதுபோன்ற நிறுவனங்களை ஆய்வு செய்யுமாறும் மத்திய அரசு குறிப்பிட முடியும். 1949 பட்டயக் கணக்காளர்களுக்கான சட்டத்தில் குறிப்பிடப்பட்டுள்ளபடி அதன் உறுப்பினர்களுக்குப் பொதுவாகவும் விதிகளில் குறிப்பிடப்படும் சொத்து வரம்புக்கு கீழுள்ள பட்டியலிடப்படாத பொது நிறுவனங்கள் மற்றும் தனியார் நிறுவனங்களுக்கு குறிப்பாகவும் தற்போதுள்ள ஐசிஏஐ-யின் ஒழுங்குமுறை பணியும் தொடரும். விதிகளில் குறிப்பிடப்படும் சொத்து வரம்புக்கு கீழுள்ள பட்டியலிடப்படாத பொது நிறுவனங்கள் மற்றும் தனியார் நிறுவனங்களின் தணிக்கை தரத்துக்கான ஆய்வு வாரியமும் தொடரும். மேலும பல நிறுவனங்களும் என்எப்ஆர்ஏ-வால் இந்த ஆய்வு வாரியத்திற்கு அளிக்கப்படும். மேலும் என்எப்ஆர்ஏ-வுக்கு தணிக்கை தரம் மற்றும் கொள்கைகள் வகுப்பதற்கான பரிந்துரைகளை வழங்கும் ஆலோசனைப் பங்களிப்பையும் ஐ சி ஏ ஐ தொடரும். பின்னணி: கணக்குத் தணிக்கையில் ஏற்படும் முறைகேடுகளை உணர்ந்து உலகின் பல்வேறு அதிகார வரம்புகளை கணக்கில் கொண்டு சுயேச்சையான ஒழுங்குமுறையாளர்களைக் கொண்ட என்எப்ஆர்ஏ அமைப்பது அவசியமானது. கணக்குத் தணிக்கை தரத்தை அமலாக்கவும் தணிக்கை நிறுவனங்களின் சுதந்திரத்தை வலுப்படுத்தி தணிக்கை தரத்தை உறுதி செய்யவும் இந்த அமைப்பு தேவைப்படுகிறது. முதலீட்டாளர்களை அதிகப்படுத்தவும் நிறுவனங்களின் நிதி நிலைமைகள் மீது மக்களுக்கு நம்பிக்கை உருவாகவும் இத்தகைய அமைப்பு அவசியமாகிறது.
அமிர்தசரஸ், புத்த கயா, நாக்பூர், சம்பல்பூர், சிர்மாவூர், விசாகப்பட்டினம் மற்றும் ஜம்மு ஆகிய ஏழு இடங்களில் புதிதாக இந்திய மேலாண்மைக் கழகத்தின் நிரந்தர வளாகங்களை ஏற்படுத்தவும், செயல்பாட்டிற்கு கொண்டுவரவும் மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், அமிர்தசரஸ், புத்த கயா, நாக்பூர், சம்பல்பூர், சிர்மாவூர், விசாகப்பட்டினம் மற்றும் ஜம்மு ஆகிய இடங்களில், ரூ.3,775.42 கோடி (தொடரா செலவினமாக ரூ.2999.96 கோடி மற்றும் தொடர் செலவினமாக ரூ.775.46 கோடி) செலவில் புதிதாக ஏழு இந்திய மேலாண்மைக் கழகத்தின் நிரந்தர வளாகங்களை ஏற்படுத்தவும், செயல்பாட்டிற்கு கொண்டுவரவும் ஒப்புதல் அளிக்கப்பட்டது. இந்த மேலாண்மைக் கழகங்கள் 2015-16/2016-17-ஆம் ஆண்டுகளில் ஏற்படுத்தப்பட்டவையாகும். இந்த நிறுவனங்கள் தற்போது தற்காலிக வளாகங்களில் இயங்கி வருகின்றன. மொத்த செலவினமாக மதிப்பிடப்பட்டுள்ள ரூ. 3,775.42 கோடியில் ரூ.2,804.09 கோடி கீழ்காணும் விவரப்படி நிரந்தர வளாக கட்டுமானப் பணிக்கு செலவிடப்படும். வ.எண் இந்திய மேலாண்மை கழகத்தின் பெயர் தொகை (ரூ. கோடியில்) ஐ.ஐ.எம். அமிர்தசரஸ் 348.31 ஐ.ஐ.எம். புத்த கயா 411.72 ஐ.ஐ.எம். நாக்பூர் 379.68 ஐ.ஐ.எம். சம்பல்பூர் 401.94 ஐ.ஐ.எம். சிர்மாவூர் 392.51 ஐ.ஐ.எம். விசாகப்பட்டினம் 445.00 ஐ.ஐ.எம். ஜம்மு 424.93 மொத்தம் 2804.09 இந்த இந்திய மேலாண்மைக் கழகங்கள் ஒவ்வொன்றும் 60,384 ச.மீ. பரப்பளவில் கட்டப்படும். ஒவ்வொரு இந்திய மேலாண்மைக் கழகத்திலும் தலா 600 மாணவர்களுக்கான முழுமையான கட்டமைப்பு வசதிகள் ஏற்படுத்தப்படும். ஒரு மாணவருக்கு ஆண்டுக்கு ரூ.5 லட்சம் வீதம் ஐந்தாண்டுகளுக்கு இந்த நிறுவனங்களுக்கு தொடர் மானியமாக வழங்கப்படும். அதன் பிறகு, இந்த நிறுவனங்கள் தங்களது செலவினங்கள் / பராமரிப்பு செலவுகளை, தாங்களே திரட்டிக் கொள்ள வேண்டும். இந்த புதிய வளாகங்கள் கட்டுமானப்பணி 2021 ஜூன் மாதத்திற்குள் முடிக்கப்படும். இவற்றையும் சேர்த்து, அனைத்து 20 இந்திய மேலாண்மைக் கழகங்களும் தத்தமது சொந்த நிரந்தர வளாகங்களைக் கொண்டதாக இருக்கும். தொழில் ரீதியான மேலாளர்களாக பணிபுரியத்தக்க கல்வியை, இந்திய மேலாண்மைக் கழகங்கள் மாணவர்களுக்கு வழங்கும். அமைச்சரவையின் இந்த முடிவு நாட்டின் பொருளாதார மற்றும் தொழில் வளர்ச்சியை மேம்படுத்துவதாக அமையும்.
குரு சாஹிப்களின் கனவை நிறைவேற்ற தொடர்ந்து பாடுபடுவோம்: பிரதமர்

ஹேம்குந்த் சாஹிப் ரோப்வே குறித்த மகிழ்ச்சிகரமான மற்றும் அன்பான வார்த்தைகளுக்காக, சீக்கிய சமூகத்தின் மதிப்பிற்குரிய ஆன்மிகப் பிரமுகர்கள் மற்றும் ஜதேதார் ஸ்ரீ அகால் தகாத் சாஹிப் அவர்களுக்கு பிரதமர் திரு நரேந்திர மோடி இன்று நன்றி தெரிவித்தார். பத்திரிகை தகவல் அலுவலகத்தின் ட்வீட்டுக்கு பதிலளிக்கும் விதமாக, பிரதமர் ட்வீட் செய்ததாவது: “ஜதேதார் ஸ்ரீ அகால் தகாத் சாஹிப், முக்கிய ஆன்மீக பிரமுகர்கள் உட்பட சீக்கிய சமூகத்தின் மரியாதைக்குரிய உறுப்பினர்கள், ஹேம்குந்த் சாஹிப் ரோப்வே குறித்து மகிழ்ச்சியை வெளிப்படுத்தியுள்ளனர். தங்களின் அன்பான வார்த்தைகளுக்கு நான் அவர்களுக்கு நன்றி தெரிவித்துக் கொள்கிறேன், மேலும் குரு சாஹிப்களின் கனவை நிறைவேற்ற நாங்கள் தொடர்ந்து பணியாற்றுவோம் என்று சங்கத்திற்கு உறுதியளிக்கிறேன்.”
பிரெஞ்சு அதிபர் தேர்தலில் இம்மானுவேல் மக்ரோன் வெற்றி; பிரதமர் வாழ்த்து

பிரெஞ்சு அதிபர் தேர்தலில் திரு. இம்மானுவேல் மக்ரோன் வெற்றி பெற்றதை முன்னிட்டுப் பிரதமர் திரு. நரேந்திர மோடி அவரைத் தொடர்பு கொண்டு வாழ்த்து தெரிவித்தார். பிரெஞ்சு அதிபர் தேர்தலில் வெற்றி பெற்றதை முன்னிட்டுப் அதிபர் திரு. இம்மானுவேல் மக்ரோன் தொடர்பு கொண்டு எனது வாழ்த்துகளைத் தெரிவித்தேன். இந்தியா மற்றும் பிரான்ஸ் இடையேயான ஒத்துழைப்பை மேலும் வலுவடையச் செய்யும் வகையில் அதிபர் இம்மானுவேல் மக்ரோனுடன் இணைந்து பணியாற்ற நான் ஆவலாக உள்ளேன் என்று பிரதமர் தனது டுவிட்டர் பக்கத்தில் தெரிவித்துள்ளார்.
காகத்தியா ராமப்பா கோயிலை, உலக பாரம்பரிய இடமாக யுனெஸ்கோ அறிவித்ததற்கு பிரதமர் மகிழ்ச்சி

காகத்தியா ராமப்பா கோயிலை, உலக பாரம்பரிய இடமாக, யுனெஸ்கோ அறிவித்ததற்கு பிரதமர் திரு நரேந்திர மோடி மகிழ்ச்சி தெரிவித்துள்ளார். கம்பீரமான இந்த கோயில் வளாகத்துக்கு சென்று, அதன் பிரம்மாண்டத்தின் முதல் அனுபவத்தை பெற வேண்டும் என அவர் மக்களை கேட்டுக் கொண்டார். யுனெஸ்கோ வெளியிட்டுள்ள சுட்டுரைக்கு பதில் அளித்துள்ள பிரதமர் ; அருமை! அனைவருக்கும், குறிப்பாக தெலங்கானா மக்களுக்கு வாழ்த்துகள். நினைவு சின்னமான ராமப்பா கோயில், மிகச் சிறந்த காகத்தியா வம்சத்தின் சிறப்பான கைவினைத்திறனைக் காட்டுகிறது. இந்த கம்பீரமான கோயில் வளாகத்தை பார்வையிடவும், அதன் பிரம்மாண்டத்தின் முதல் அனுபவத்தைப் பெறவும் உங்கள் அனைவரையும் கேட்டுக்கொள்கிறேன்.’’ என குறிப்பிட்டுள்ளார். ——
ஜாம்நகர், ஜெய்ப்பூரில் 2 ஆயுர்வேத மையங்கள் :  நவம்பர் 13ம் தேதி பிரதமர்  திறந்து வைக்கிறார்

ஐந்தாவது ஆயுர்வேத தினமான நவம்பர் 13ம் தேதி அன்று, ஜாம்நகரில் ஆயுர்வேத கல்வி, ஆராய்ச்சி மையத்தையும் (ஐடிஆர்ஏ), ஜெய்ப்பூரில் தேசிய ஆயுர்வேத மையத்தையும்(என்ஐஏ) பிரதமர் திரு நரேந்திர மோடி காணொலிக் காட்சி மூலம் தொடங்கி வைக்கிறார். இந்த மையங்கள், 21ம் நூற்றாண்டில், ஆயுர்வேத வளர்ச்சியிலும், முன்னேற்றத்திலும் உலகளவில் முன்னணி பங்கு வகிக்கும் என எதிர்பார்க்கப்படுகிறது. பின்னணி: ஆயுர்வேத தினம் கடந்த 2016ம் ஆண்டிலிருந்து, ஒவ்வொரு ஆண்டும் தன்வந்திரி பிறந்த தினத்தில் கடைப்பிடிக்கப்படுகிறது. இந்தாண்டு நவம்பர் 13ம் தேதி, ஆயுர்வேத தினமாகக் கடைப்பிடிக்கப்படுகிறது. ஆயுர்வேத தினம் என்பது கொண்டாட்டத்தை விட, தொழிலுக்கும், சமுதாயத்திற்கும் மீண்டும் அர்ப்பணிக்கும் ஒரு நிகழ்வு. கொவிட்-19 தொற்று மேலாண்மையில் ஆயுர்வேதத்தின் பங்கு, இந்தாண்டு ஆயுர்வேத தினத்தின் முக்கிய அம்சமாக இருக்கும். நாட்டின் பொது சுகாதார சவால்களுக்கு, திறன்மிக்கதாகவும், குறைந்த செலவிலும் தீர்வளிக்க ஆயுஷ் முறைகளின் ஆற்றலை பயன்படுத்துவதுதான் அரசின் முன்னுரிமை. மேலும், ஆயுஷ் கல்வியை நவீனப்படுத்துவதற்கும் அரசு முன்னுரிமை அளிக்கிறது. இதற்காக கடந்த 3-4 ஆண்டுகளாக பல நடவடிக்கைகள் எடுக்கப்படுகின்றன. ஜாம்நகர் ஐடிஆர்ஏ–வை தேசிய முக்கியத்துவம் வாய்ந்த மையமாகவும், ஜெய்ப்பூர் என்ஐஏ மையத்தை நிகர்நிலை பல்கலைக்கழகமாகவும் நாட்டுக்கு அர்பணிப்பது, ஆயுர்வேதக் கல்வியை நவீனப்படுத்துவதற்கு மட்டும் அல்ல, பாரம்பரிய மருத்துவத்தின் பரிணாமத்துக்கும் வரலாற்று சிறப்பு மிக்க நடவடிக்கை. இது ஆயுர்வேதக் கல்வியின் தரத்தை மேம்படுத்துவதற்கும், தேசிய மற்றும் சர்வதேச தேவைக்கேற்ப பல்வேறு படிப்புகளை உருவாக்குவதற்கும், மேலும் சான்றுகளை உருவாக்கும் வகையில் நவீன ஆராய்ச்சியில் சிறந்து விளங்குவதற்கும் சுயாட்சியை வழங்கும்.